《蕉阴秋梦图》
清代·张鸣珂

银河迢迢露华冷，残缸焰短漏声永。单衾瑟缩枕红蕤，月白珧窗澹无影。

绿天未晓宵沈沈，井梧叶落秋风深。疏砧万户动遥响，梦魂遍绕蕉花阴。

星稀雾暗悄难待，美人何处泪痕在。鸳鸯卅六隔圆波，环佩惺忪鬓丝改。

何如选帐梅花根，云鬟泥笑倾瑶樽。双栖翠羽咽春韵，肠断罗浮挂月村。

作者简介：（1829—1908）浙江嘉兴人，字玉珊，一字公束，晚号窳翁。咸丰十一年拔贡。历官江西德兴知县、义宁知州。工诗词骈文。有《寒松阁集》。